’Vi er teamet bag Nyborg Kommunes sociale medier’.

Sådan lyder overskriften i en helsidesannonce i DSBs månedsmagasin, Ud & Se, som Nyborg Kommune har indrykket. Her praler kommunen med en førsteplads blandt kommunerne i Region Syddanmark og udlodder en iPad til en følger.

Nyborg Kommune serverer en ligegyldighed til 22.750 kroner i månedens Ud & Se. pic.twitter.com/FJAcLAthOr — Filip Wallberg (@fiwa) October 9, 2017

Nicolaj Taudorf Andersen, der er grundlægger og seniorpartner i Radius Kommunikation, har mange års erfaring med at rådgive både offentlige og private om effektiv kommunikation – og er ikke imponeret over annoncen.

»Den kreative udførelse er katastrofal. Jeg regner med, at kommunen vil fortælle, hvorfor man skal flytte til Nyborg. Ingen flytter til Nyborg, fordi kommunen klapper sig selv på ryggen over, hvor god man er til sociale medier,« siger han.

Annoncen har ifølge Nyborg Kommune kostet 45.500 kroner for to indrykninger. Til det siger Nicolaj Taudorf Andersen:

»Det er ret mange penge i forhold til, hvordan kommunerne normalt annoncerer. Og det er også mange penge at bruge på en annonce, hvor man tilsyneladende ikke rigtig har tænkt budskabet igennem.«

På Twitter er annoncen blevet debatteret heftigt de seneste par dage. En af kritikerne er folketingsmedlemmet Laura Lindahl (LA), der desuden sidder i kommunalbestyrelsen på Frederiksberg.

»Man hører den ene klagesang efter den anden om, hvor hårdt der er skåret ind til benet ude i kommunerne, og så ser man, at Nyborg Kommune indrykker en annonce, hvor man opfordrer til at følge kommunen på sociale medier. Kommunerne skal finde tilbage til, hvad de er sat i verden for. Det er at levere nogle gode velfærdsydelser.« siger hun.

Hun tror ikke, at en kampagne kan få borgere til at flytte – og mener derfor, det er spild af skattekroner.

»Det er fuldstændig mangel på respekt for skatteydernes penge. Det er en hån mod alle dem, der står tidligt op og afleverer omkring halvdelen af hvad de tjener til fællesskabet.«

Det er formanden for erhvervs- og udviklingsudvalget i Nyborg, Peter Mollerup (V), ikke enig i.

»Jeg synes, det er en fantastisk annonce,« siger han, da BT fanger ham på mobilen.

»Vi havde besluttet, at vi ville prøve noget utraditionelt i stedet for bare at tage et billede af nogle byggegrunde set fra oven. Det var oplagt at fortælle, at vi er bedst på Facebook blandt kommunerne i Syddanmark.«

Kan du fortælle mig, hvad budskabet er i annoncen? Hvad er det, I vil fortælle?

»Budskabet er, at vi gerne vil give et andet billede end det billede, man normalt får gennem annoncer fra kommuner. Vi vil gerne have, at folk klikker ind på vores Facebook-side, og der håber vi, at der er noget, der kunne interessere dem,« siger Peter Mollerup, der synes at 45.500 kroner er billigt for at komme i kontakt med 500.000 læsere to gange.

»Hvis bare en eneste ny borger kommer til Nyborg efter, at de har set annoncen, ville de penge hurtigt være tjent ind.«

Den køber Laura Lindahl ikke.

»Jeg vil godt vædde med Peter Mollerup om, at der ikke er én eneste borger, der flytter til Nyborg, fordi man ser den her annonce. Folk flytter til kommunen, hvis den har gode børnehaver og gode skoler. Og det skal borgerne nok selv finde selv ud af.«